Берасьцейскі гандбольны клюб імя Мяшкова

**Берасьце́йскі гандбо́льны клюб імя́ Мяшко́ва** — беларускі гандбольны клюб зь Берасьця, 11-разовы чэмпіён і 11-разовы ўладальнік Кубка Беларусі. Удзельнічае ў нацыянальным чэмпіянаце і міжнародных СЭГА-лізе і Балтыйскай лізе.

Гульні праводзіць у залі ўнівэрсальнага спартовага комплексу «Вікторыя» зьмяшчальнасьцю 3740 пасадачных месцаў.

## Мінуўшчына
Клюб створаны з ініцыятывы сыноў Анатоля Пятровіча Мяшкова, берасьцейскага гандбольнага трэнэра і энтузіяста, і атрымаў ягонае імя.

У дэбютным для сябе сэзоне беларускага чэмпіянату берасьцейскі клюб адразу склаў канкурэнцыю сталічным фаварытам «СКА» і «РЦАП-Аркатрон», фінішаваўшы на першым этапе на другім месцы з адставаньнем 1 пункт ад «Аркатрону» і стаўшы лідэрам у пяцёрцы мацнейшых на другім этапе. У фінале плэй-оф «БГК» саступіў «Аркатрону» толькі ў трэцім, дадатковым матчы. У фінале Кубка Беларусі мацнейшым таксама апынуўся «Аркатрон». Капітан берасьцейскай каманды Ўладзімер Галушка быў прызнаны найлепшым гульцом чэмпіянату.

Па выніках сэзону клюб зьмяніў трэнэра і значна ўзмацніў склад украінскімі легіянэрамі і беларускімі гульцамі, якія вярнуліся з замежжа. У сэзоне 2003—2004 гадоў «БГК» перамог ва ўсіх гульнях, акрамя аднае, і стаў чэмпіёнам з 20-пунктавым адрывам ад другога месца, а таксама заваяваў кубак. Найлепшым брамнікам чэмпіянату стаў Мікалай Гальмак, найлепшым абаронцам — Максім Няхайчык, найлепшым гульцом задняе лініі — Уладзімер Галушка. Як віцэ-чэмпіён клюб таксама выступаў у Кубку ЭГФ, дзе дайшоў да 1/8 фіналу.

У наступным сэзоне чэмпіянату «БГК імя Мяшкова» перамог ва ўсіх без выключэньня гульнях; як і ў папярэднім сэзоне, трэці этап не спатрэбіўся, паколькі адрыў ад другога месца склаў 14 пунктаў. У Кубку Беларусі клюб таксама ня меў канкурэнтаў, перамогшы ва ўсіх трох гульнях. Мікалай Зянько стаў найлепшым брамнікам чэмпіянату, Максім Няхайчык — абаронцам, Міхаіл Усачоў — гульцом задняе лініі. У гэтым сэзоне берасьцейскі клюб дэбютаваў у Лізе чэмпіёнаў, дзе ў групавым этапе з адной перамогай фінішаваў на апошнім месцы пасьля расейскага клюбу «Чэхаўскія мядзьведзі», дацкага «Гудмэ» і славенскага «Гарэнье».

У чэмпіянаце Беларусі 2005—2006 гадоў «БГК» ізноў стаў найлепшым, саступіўшы толькі ў адной гульні з 23, а ў Кубку Беларусі саступілі менскаму «СКА». Упершыню ў беларускім чэмпіянаце ўзяў удзел і фарм-клюб БГК, складзены пераважна зь берасьцейскіх выхаванцаў. У Лізе чэмпіёнаў БГК зноў перамог аднойчы і скончыў групавы раўнд на апошнім месцы пасьля нямецкага клюбу «Кіль», дацкага «Кольдынгу» і польскай «Віслы».

XV чэмпіянат Беларусі прайшоў безь інтрыгі: берасьцейцы перамаглі ва ўсіх 28 матчах. Да таго ж фарм-клюб «ЦАР-БГК» заваяваў бронзавыя мэдалі. Абодва клюбы ўзялі ўдзел і ў фінальнай частцы розыгрышу Кубку Беларусі, дзе занялі адпаведна 1-е і 3-е месцы. Гульцы фарм-клюбу Алег Рагозін і Канстанцін Курыленка сталі найлепшымі бамбардырамі чэмпіянату (233 і 181 мяч адпаведна). У студзені 2007 па стане здароўя расеец Анатоль Драчоў сышоў з пасады галоўнага трэнэра, і да кіраўніцтва камандай вярнуўся ранейшы трэнэр Уладзімер Саўко. У групавым этапе Лігі чэмпіёнаў гэтым разам БГК саступіў ва ўсіх матчах гішпанскаму «Сьюдад Рэалу», вугорскаму «Пік Сэгеду» і швайцарскаму «Кадэтэн Шафгаўзэну». Дэбют у Балтыйскай лізе прынёс камандзе 2-е месца пасьля рыскага «».

Сэзон 2007—2008 клюб пачаў адразу з другога этапу і з новым трэнэрам, былым гульцом Юрыем Карпуком. Атрымаўшы ў 20 матчах 19 перамогаў, «БГК» стаў чэмпіёнам Беларусі 5-ы раз запар, а таксама чацьверты раз заваяваў Кубак. У групе «H» Лігі чэмпіёнаў берасьцейцы з адной перамогай фінішавалі на апошнім месцы пасьля вугорскага клюбу «Пік Сэгеду», славенскага «Гарэнье» і басьнійскай «Босны». У Балтыйскай лізе берасьцейцы занялі першае месца на групавым этапе, а ў фінале саступілі эстонскай «Пылве».

З наступнага году чэмпіянат Беларусі папоўніўся наваком — менскім «Дынама», які адразу ж стаў чэмпіёнам. БГК фінішаваў на другім месцы. У лютым на пасаду галоўнага трэнэра прыйшоў былы настаўнік расейскай «» Аляксей Пчалякоў. Пад ягоным даводзтвам у фінале кубку берасьцейцы ўзялі рэванш над маладым супернікам, які ў наступных гадох стане іхным асноўным канкурэнтам на ўнутранай арэне. Адным з найлепшых гульцоў чэмпіянату стаў левы паўсярэдні Канстанцін Курыленка. У гэтым сэзоне «БГК» ня здолеў прабіцца ў групавы этап ЛЧ, двойчы згуляўшы ўнічыю зь летувіскім «Гранітасам» ды саступіўшы па колькасьці закінутых мячоў у гасьцёх. Пасьля гэтага берасьцейцы трапілі ў Кубак ЭГФ, дзе ў 1/16 фіналу саступілі па суме двух матчаў астраханскай «Зары Касьпію». У Балтыйскай лізе групавы этап берасьцейцы скончылі на другім месцы, але ў паўфінале саступілі эстонскім «» і ў выніку занялі 3-е месца.

Першы этап чэмпіянату 2009—2010 гадоў «БГК» скончыў на першым месцы з адной паразай з 16 гульняў, але на другім двойчы саступіў «дынамаўцам» і заваяваў срэбныя мэдалі. У фінале кубку па суме двух матчаў БГК таксама саступіў менскаму клюбу. У гэтым сэзоне клюб дэбютаваў у эўрапейскім Кубку кубкаў, дзе ў першым раўндзе прайграў дацкаму «».

Сэзон 2010—2011 гадоў берасьцейцы пачалі з новым трэнэрам летувісам Гінтарасам Савукінасам. У групавым турніры «БГК» фінішаваў другім, аднак супэрфінальная сэрыя не праводзілася, паколькі разрыў ад «Дынама» склаў 8 пунктаў пры рэглямэнтаваных трох. У фінальнай стадыі розыгрышу Кубку Беларусі («фінал чатырох») «БГК» абыграў менскае «Дынама», а пасьля бязь цяжкасьцяў разабраўся з магілёўскім «Машэкам». Найлепшымі гульцамі чэмпіянату былі прызнаныя Віталь Чарапенька (брамнік), Раман Колесьнеў (левы скрайні), Юры Грамыка (лінейны). У другім раўндзе Кубку ЭГФ «Мяшкоў» саступіў македонскаму «Мэталюргу».

У чэмпіянаце Беларусі 2011—2012 гадоў берасьцейцы чацьверты раз запар сталі другімі, а ў «фінале чатырох» Кубку зноў абыгралі «Дынама», ды саступілі «армейцам». Эўрапейскі сэзон стаў адным з самых пасьпяховых у гісторыі клюбу: у апошнім розыгрышы Кубка ўладальнікаў кубкаў «БГК» дайшоў да ¼ фіналу, дзе саступіў гішпанскаму «Арагону».

У сэзоне 2012—2013 гадоў упершыню ў гісторыю клюбу «БГК» апусьціўся ў выніковай табліцы чэмпіянату ніжэй за 2-е месца, заваяваўшы бронзавыя мэдалі. Цягам сэзону ў клюбе зьявіўся новы трэнэр — Міглюс Астраўскас, але ў сярэдзіне сакавіка ён быў адстаўлены. У фінале кубку берасьцейцы саступілі адзін мяч менскаму «Дынама». У Кубку ЭГФ клюб прайшоў два раўнды і на апошняй перадгрупавой стадыі саступіў нямецкаму «Фрыш Аўф Гэпінгэну». У дэбютным сэзоне СЭГА-лігі «БГК» стаў пераможцам рэгулярнага чэмпіянату, а ў фінале чатырох заняў чацьвертае месца.

У сэзоне 2013—2014 гадоў «БГК імя Мяшкова», ачолены новым трэнэрам Жэлька Бабічам, пасьля пяцігадовага перапынку вярнуў сабе тытул чэмпіёна Беларусі. Здарылася гэта пасьля расфармаваньня з-за фінансавых цяжкасьцяў наймацнейшага беларускага клюбу «Дынама Менск», які і ў гэтым сэзоне лідзіраваў на першым этапе са 100%-ым вынікам. Узмацніўшыся ягонымі былымі гульцамі Дзянісам Рутэнкам, Максімам Бабічавым і Дзьмітрыем Нікуленкавым, а таксама яшчэ адным лідэрам беларускай зборнай Сяргеем Шыловічам, берасьцейскі клюб, стаўшыся базавым клюбам зборнай, на другім этапе саступіў толькі ў адным матчы і ў фінальнай сэрыі адолеў «СКА». Берасьцейцы перамаглі і ў кубку Беларусі. У Кубку ЭГФ клюб дайшоў да 3-га кваліфікацыйнага раўнду і саступіў там бэрлінскай «Фюксэ», будучай бронзавай прызэрцы. Клюб таксама стаў срэбным прызэрам СЭГА-лігі.

У сэзоне 2014—2015 гадоў «БГК імя Мяшкова» ў восьмы раз здабыў кубак Беларусі, а ў фінальнай сэрыі чэмпіянату да дзьвюх перамог адолеў у трох матчах менскі «СКА». Трэцяя фінальная гульня стала для трэнэра Жэлька Бабіча 100-й у складзе берасьцейцаў, але пасьля гэтага чэмпіянату яго на пасадзе замяніў украінец Сяргей Бябешка. Найлепшым лінейным чэмпіянату стаў Максім Бабічаў, найлепшым правым паўсярэднім — Сяргей Шыловіч. У Лізе чэмпіёнаў БГК прабіўся праз кваліфікацыю ў групавы турнір, выступ у якім стаў найбольш пасьпяховым у гісторыі клюбу: пятае месца з шасьцю пунктамі пасьля «Кілю», «ПСЖ», «Краацыі» і «Лягроньнё». Берасьцейцы зноў сталі срэбнымі прызэрамі СЭГА-лігі, саступіўшы дэбютанту турніру — вугорскаму «Вэспрэму».

У сэзоне 2015—2016 гадоў «БГК імя Мяшкова» пад кіраўніцтвам новага трэнэра Сяргея Бябешкі заваяваў дзявяты Кубак Беларусі і ў фінале чатырох — восьмы чэмпіёнскі тытул. Найлепшым правым паўсярэднім чэмпіянату стаў Сяргей Шыловіч, найлепшым правым скрайнім — Максім Баранаў. У Лізе чэмпіёнаў БГК пачынаў з групавога этапу, які скончыў на першым месцы, абышоўшы «Лягроньнё», «Порту», «Чэхаўскіх мядзьведзяў», «Ваяводзіну» і «Татран», а пасьля абыграў у стыкавых матчах за выхад у 1/8 фіналу дацкі «Ск’ерн». Упершыню апынуўшыся сярод 16 наймацнейшых камандаў кантынэнту, берасьцейскі клюб саступіў будучаму чэмпіёну — польскім «Кельцам». У фінале чатырох СЭГА-лігі БГК яшчэ ў паўфінале сустрэўся з наймацнейшай камандай турніру «Вэспрэмам» і вёў на працягу ўсяго матчу, аднак саступіў у сэрыі пэнальці; у матчы за 3-е месца саступіў адзін мяч харвацкаму «Загрэбу».

Праз год БГК стаў дзесяціразовым уладальнікам Кубка Беларусі і дзевяціразовым
чэмпіёнам. Адразу пяць гульцоў берасьцейскага клюбу: Іван Пэшыч, Андрэй Юрынок, Растка Стойкавіч, Дзяніс Рутэнка і Сяргей Шыловіч — увайшлі ў сымбалічную зборную чэмпіянату. У Лізе чэмпіёнаў БГК выйшаў у плэй-оф зь 5 месца ў групе, аднак саступіў нямецкаму «Фленсбург-Гандэвіту». Фінал чатырох СЭГА-лігі, куды беларусы трапілі з 3-га месца табліцы, праходзіў у Берасьці. БГК ізноў у паўфінале саступіў «Вэспрэму» ў сэрыі пэнальці і ўпершыню заваяваў бронзавыя мэдалі спаборніцтва ў матчы з тым жа «Загрэбам».

У сэзоне 2017—2018 гадоў «БГК імя Мяшкова» у дзясяты раз выйграў залатыя мэдалі чэмпіянату і Фінал чатырох Кубка Беларусі. У Лігу чэмпіёнаў выйшаў у плэй-оф з 6-га месца ў групе, у СЭГА-лізе дайшоў да Фіналу чатырох.

У сэзоне 2018—2019 гадоў «БГК імя Мяшкова» у адзінаццаты раз выйграў залатыя мэдалі чэмпіянату. Чацьверты раз запар выйшаў у плэй-оф Лігі чэмпіёнаў і заваяваў бронзавыя мэдалі СЭГА-лігі.

## Дасягненьні

### Нацыянальныя
* **[[Чэмпіянат Беларусі па гандболе|Чэмпіёны Беларусі]]**: 11
** 2004, 2005, 2006, 2007, 2008, 2014, 2015, 2016, 2017, 2018, 2019
* **Уладальнікі [[Кубак Беларусі па гандболе|Кубку Беларусі]]:** 11
** 2004, 2005, 2007, 2008, 2009, 2011, 2014, 2015, 2016, 2017, 2018

### Міжнародныя
* **[[СЭГА-Ліга]]:**
** віцэ-чэмпіёны: 2014, 2015
** бронзавыя прызэры: 2017, 2019

## Склад
 году

## Заўвагі

## Крыніцы

## Вонкавыя спасылкі
* Афіцыйная бачына
* Профіль на бачыне ЭГФ
* Профіль на бачыне СЭГА-Лігі
* Профіль на бачыне Балтыйскай гандбольнай лігі
* 


Катэгорыя:Зьявіліся ў 2002 годзе